Komisijos reglamentas (EB) Nr. 1377/2000
2000 m. birželio 28 d.
iš dalies pakeičiantis Reglamentą (EB) Nr. 1432/94, nustatantis išsamias importo priemonių, numatytų Tarybos reglamente (EB) Nr. 774/94, atidarančiame tam tikras Bendrijos tarifines kiaulienos ir tam tikrų žemės ūkio produktų kvotas ir numatančiame jų administravimą, taikymo kiaulienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 29 d. Tarybos reglamentą (EB) Nr. 774/94, atidarantį tam tikras Bendrijos tarifines aukštos kokybės jautienos, taip pat kiaulienos, paukštienos, kviečių ir meslino bei sėlenų, išsijų ir kitų liekanų kvotas bei numatantį tokių kvotų administravimą [1], su pakeitimais, padarytais Komisijos reglamentu (EB) Nr. 2198/95 [2], ypač į jo 7 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [3] su paskutiniais pakeitimais, padarytais Austrijos, Suomijos, Švedijos stojimo aktu ir Reglamentu (EB) Nr. 3290/94 [4], ypač į jo 22 straipsnį,
kadangi:
(1) Komisijos reglamentas (EB) Nr. 1432/94 [5] su paskutiniais pakeitimais, padarytais Reglamentu Nr. 2068/96 [6], nustato išsamias importo priemonių, numatytų Reglamente (EB) Nr. 774/94, taikymo kiaulienos sektoriuje taisykles.
(2) Importo kvotos kiaulienai pastaraisiais metais buvo mažai naudojamos, o pakankamai didelis užstatas už importo licencijas gali būti vienas iš nepalankių veiksnių prekyboje. Siekiant palengvinti prekybą kiauliena ir suderinti užstatų už importo licencijas mėsos sektoriuose dydžius, būtina peržiūrėti užstato dydį, nustatytą Reglamente (EB) Nr. 1432/94.
(3) Kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1432/94 6 straipsnis pakeičiamas taip:
"6 straipsnis
Už paraiškas importo licencijoms gauti visiems 1 straipsnyje minimiems produktams pateikiamas 20 eurų už 100 kilogramų užstatas."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyjedieną.
Jis taikomas nuo 2000 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. birželio 28 d.